Diari Oficial de la Generalitat Valenciana


Sumari del DOGV 4407, del 27-12-2002 (2002/14356)

ORDE de 19 de desembre de 2002, de la Conselleria d'Agricultura, Pesca i Alimentació, per la qual es modifiquen alguns aspectes de les ajudes per a millorar les condicions de producció i comercialització de mel a la Comunitat Valenciana, establides per mitjà de l'Orde de 23 de desembre de 1998, de la Conselleria d'Agricultura, Pesca i Alimentació.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2002/12/19/(2)/dof/vci/html**

### Dades del document

Número de DOGV
:   4407

Data del DOGV
:   27-12-2002

Secció del DOGV
:   I. DISPOSICIONS GENERALS

Número del document
:   2002/14840


Data del document
:   19-12-2002

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * apicultura
    * ajuda a l'agricultura
    * FEOGA Garantia
    * ajuda pública
    * comercialització
    * suport econòmic
    * mel

ORDE de 19 de desembre de 2002, de la Conselleria d'Agricultura, Pesca i Alimentació, per la qual es modifiquen alguns aspectes de les ajudes per a millorar les condicions de producció i comercialització de mel a la Comunitat Valenciana, establides per mitjà de l'Orde de 23 de desembre de 1998, de la Conselleria d'Agricultura, Pesca i Alimentació. [2002/14044]
  
Durant les últimes cinc campanyes s'ha aplicat a la Comunitat Valenciana el programa de millora de les condicions de producció i comercialització de mel, basat en l'aplicació del Reglament CE núm. 1221/97, del Consell, de 25 de juny. En este temps s'han donat suport a les inversions en infraestructura i tecnologies, els nous sistemes de producció de qualitat i les estratègies de formació, transferència de tecnologies i control de malalties.
  
Una vegada transcorregut este temps, la Conselleria ha mantingut contacte amb les organitzacions professionals agràries i les cooperatives del sector per avaluar la possibilitat d'introduir canvis en els esquemes d'aplicació de les ajudes i en els barems a aplicar. La conclusió ha sigut que es pot mantindre el mateix esquema de treball amb lleugers canvis en el barem que permeten ampliar la base de beneficiaris considerats com a prioritaris.
  
D'altra banda, s'ha considerat interessant avançar el període de sol·licitud d'ajudes a fi de resoldre la concessió amb prou de temps per a escometre les inversions.
  
Per tot això, a proposta del director general d'Innovació Agrària i Ramaderia,
  
ORDENE
  
Article 1
  
Es modifiquen els articles de l'Orde de 23 de desembre de 1998, de la Conselleria d'Agricultura, Pesca i Alimentació, per la qual s'establixen ajudes per a millorar les condicions de producció i comercialització de mel, la redacció dels quals se substituïx:
  
- Article 2, paràgraf primer:
  
Seran beneficiaris d'esta ajudes els titulars d'explotacions apícoles inscrits en el Registre d'Explotacions Apícoles en la Llista d'Explotacions de la Comunitat Valenciana abans de l'1 de gener de l'any anterior a l'exercici econòmic per al qual se sol·licita l'ajuda i en possessió del Llibre d'Explotacions Ramaderes, o document d'explotació apícola i transhumància, actualitzat amb esta data. Hauran d'haver exercit l'activitat apícola a partir d'eixe moment i haver-la demostrat mitjançant la presentació de factures, de venda de mel o productes apícoles.
  
- Article 4, segon paràgraf:
  
El termini de presentació de sol·licituds d'ajuda per a cada campanya s'iniciarà l'1 de desembre de l'any anterior i finalitzarà el 10 de gener de l'any en curs. Excepcionalment, per a la campanya del 2003 començarà el sendemà de la publicació d'esta orde i finalitzarà en el termini d'un mes a partir d'aquell.
  
- Article 3, punt C, segon apartat:
  
Adquisició de mitjans de transport i maneig de ruscs, incloent-hi grues, malles de cobertura, sistemes mòbils d'extracció de mel, ruscs, així com altres equips i estris necessaris per a realitzar la transhumància. Els vehicles hauran de disposar d'una capacitat de càrrega superior als 2.500 kg de pes màxim autoritzat i, almenys, volum per a allotjar 20 ruscs Layens.
  
- Article 7, tercer apartat del segon paràgraf:
  
La subvenció als gastos en el tractament de la varroasi per mètodes biològics i a la sobrealimentació d'eixams no superarà els 0,90 euros, per a cada un d'ells, per rusc considerat en el paràgraf anterior.
  
- Article 7, últim paràgraf:
  
Amb independència del que s'establix en este article, la subvenció concedida a cada titular d'explotació apícola a càrrec d'este programa d'ajudes, entre els anys 1998 i 2003, no podran superar la quantitat de 21.035 euros, en el cas d'explotacions individuals, o 72.121 euros, en el cas d'explotacions associatives amb més d'un titular, mentres existisquen altres titulars d'explotacions que no hagen aconseguit el dit límit al llarg de tot el període de duració del programa i hagen sol·licitat l'ajuda en el període per al qual es va a resoldre la concessió de subvencions. No es comptabilitzaran a este efecte les renúncies a ajudes concedides, presentades amb anterioritat al 15 de setembre de 1998.
  
- Article 8, paràgraf A, punt ii:
  
Si, ordenades les sol·licituds d'acord amb estos procediments, queda un grup de sol·licituds en el mateix nivell de preferència per al qual no hi ha prou fons, s'aplicarà el prorrateig.
  
- Article 8, apartat B, punt i, primer i segon apartat:
  
Sol·licitud d'explotació d'un titular gestionada per apicultors entre 18 i 55 anys o d'explotacions associatives de diversos titulars quan els apicultors titulars d'eixa edat siguen, almenys, el 40% dels socis: 4 punts.
  
Sol·licitud d'explotació d'un titular gestionada per apicultors entre 56 i 60 anys d'explotacions associatives de diversos titulars d'eixa edat quan siguen, almenys, el 40% dels socis: 3 punts.
  
- Article 9:
  
L'avaluació i el seguiment de la correcta aplicació de les ajudes atorgades s'efectuarà per la Direcció General d'Innovació Agrària i Ramaderia. Esta direcció general, dins del termini dels tres mesos següents a la finalització del termini de presentació de sol·licituds, resoldrà les presentades. La falta de resolució expressa en el dit termini suposarà la desestimació de l'ajuda.
  
Article 2
  
Totes les referències que es realitzen al ?Registre d'Explotacions Apícoles- s'entendran, així mateix, realitzades a la ?Llista d'Explotacions?.
  
DISPOSICIÓ FINAL
  
Primera
  
Es faculta la Direcció General d'Innovació Agrària i Ramaderia per a dictar les disposicions necessàries per a l'aplicació d'esta orde.
  
Segona
  
Esta orde entrarà en vigor el sendemà de la seua publicació en el Diari Oficial de la Generalitat Valenciana.
  
València, 19 de desembre de 2002
  
La consellera d'Agricultura, Pesca i Alimentació,


Còpia Permalink ELI